Ghoema's 2018: Sterre gaan vanaand vir goud | Maroela Media
Die Afrikaanse musiekbedryf is al weke lank in rep en roer in afwagting vir die jaarlikse Ghoema-musiektoekennings.
Dié glansgeleentheid vind Sondagaand in die Theatre of Marcellus by Emperors Palace in Gauteng plaas en word deur kykNET aangebied. Willem Botha en die bebaarde sanger Jo Black open die geleentheid. Botha tree ook as seremoniemeester vir die aand op.
Kykers kan vanaand om 20:00 voor die kassie inskuif vir die regstreekse uitsending van dié gesogte musiektoekenningsgeleentheid, wat reeds sedert 2011 'n gunsteling vir Afrikaanse musieksterre is.
Die toekennings vereer die beste Afrikaanse musiektalent vir hul jongste werk en vanjaar is gewilde sangers soos Elvis Blue, Steve Hofmeyr en Riana Nel asook nuwelinge soos Elandré en Jo Black onder die benoemdes.
Caroline-Grace en Fatman van The Voice-faam is albei benoem in die kategorie vir beste nuweling.
Die popsangeresse Irene-Louise van Wyk en Karlien van Jaarsveld ding saam met Heidi, Eva Morgan en Sharoney mee in die kategorie vir beste pop-album deur 'n vrouekunstenaar.
Willem Botha se "Soen en vergeet" is saam met Brendan Peyper se "Hy loop oop" en Jay se "So lank sal ek jou liefhê" benoem vir beste pop-album deur 'n manskunstenaar.
Die kletsrymer Hemelbesem en sy vrou, Yoma, is ook albei benoem in die kategorie vir beste Afrikaanse hip-hop-liedjie van die jaar, asook Chace Lutron, Early B en Hakkiesdraad Hartman.
Die benoemings vir die kategorieë vir album van die jaar, mans- en vrouekunstenaar van die jaar, groep van die jaar asook digitale album en liedjie van die jaar, luitoon van die jaar en gewildste liedjie van die jaar word eers tydens die toekenningsgeleentheid aangekondig.
Die beoordeling word gedoen deur sowat 30 onafhanklike beoordelaars en word volgens 'n geouditeerde puntestelsel gedoen en word gegrond op vasgestelde kriteria. Drie van die kategorieë word bepaal deur stemme van die publiek terwyl vier van die kategorieë bepaal word deur kommersiële trefkrag en statistieke. Vier van die kategorieë word deur 'n kombinasie van die bogenoemde bepaal.
Beste boere- of tradisionele musiekalbum
Jay – "So lank sal ek jou liefhê" (Regie: Christian Wolf/JC Snooke/Jennis Williamson/Johan C Venter – Brickwolf Creatives/Life in a Bulb/Coleske Artists)